b'\n_START_ARTICLE_\nGradnikova u\xc4\x8dna pot\n_START_PARAGRAPH_\nGradnikova u\xc4\x8dna pot je pohodni\xc5\xa1ka pe\xc5\xa1pot, poimenovana po slovenskem pesniku Alojzu Gradniku. Za\xc4\x8dne se na Dobrovem, kjer je pred gradom spomenik pesniku, kon\xc4\x8da na Kozlinku. Na njenih to\xc4\x8dkah spoznavamo pesnika in tipi\xc4\x8dna bri\xc5\xa1ka drevesa. Dolga je 3,9 kilometra ali uro in pol hoje. Odprta je bila 19. 11. 2010, pripravili pa so jo u\xc4\x8denci in u\xc4\x8ditelji O\xc5\xa0 Dobrovo v sodelovanju z Ob\xc4\x8dino Brda in Planinskim dru\xc5\xa1tvom.\n_START_SECTION_\nOpis poti\n_START_PARAGRAPH_\nZa\xc4\x8detek poti je pri spomeniku Alojza Gradnika pri gradu na Dobrovem. Nato vodi mimo oljk, \xc4\x8de\xc5\xa1enj, murv, fig, cipres, sliv in vinske trte. Na informativnih tablah je v treh jezikih napisano, zakaj in ob kak\xc5\xa1nih prilo\xc5\xbenostih so Brici sadili posamezna drevesa, kam so prodajali njihove plodove in za kaj so jih uporabljali. Na prvi tabli na Dobrovem izvemo, kako obse\xc5\xbeno je bilo pesnikovo delo, o njegovi neizmerni ljubezni do Brd in o ustvarjalni mo\xc4\x8di, na zadnji v Medani pa o njegovem \xc5\xbeivljenju.'